নন্দীগ্রাম ২ নং ব্লকের খোদামবাড়ি অঞ্চলের গোপালপুর গ্রামের মান্না পরিবারের চোখের মধ্যে ভাসছে এখনও সেদিনের ঘটনা। চিতার আগুন সবে নিভেছে। ধোঁয়াও হয়ত এখনও বেরোচ্ছে। ১৪ মে ভোট দিতে গিয়ে আর ফেরেননি মনোরঞ্জন মান্নার ছেলে অপু মান্না। দুষ্কৃতীদের গুলিতে মৃত্যু হয়েছিল তাঁর। বুধবার নন্দীগ্রাম-২ ব্লকের খোদামবাড়ি গ্রাম পঞ্চায়েতের সেই গোপালপুর ৩৩ নং বুথে চূড়ান্ত থমথমে পরিবেশে পুনঃনির্বাচন হয়।

এই বিষয়ে অন্যান্য খবর

মমতার নন্দীগ্রামেও ভয় তৃণমূলের! মৃত্যের সংখ্যা বাড়ছেই, রইল শেষ হিসেব
বুধবার জন্মদিন! আট বছরের এই মেয়েটির জীবনেও অন্ধকার নামালো পঞ্চায়েত ভোট


সকাল ৭টা থেকে ভোট গ্রহণ শুরু হলেও বুথের সামনে ভোটারদের লাইন এক্কেবারেই চোখে পড়েনি। অথচ সোমবার এই বুথেই দিনভর ভোটারদের লম্বা লাইন দেখা গিয়েছিল। বুধবার গ্রামে গিয়ে দেখা যায় পরিস্থিতি থমথমে। গুলিতে মৃত সিপিএম সমর্থক অপু মান্নার বাড়িতে এখন চূড়ান্ত শোকের ছায়া। তরতাজা যুবকটির চলে যাওয়া কিছুতেই মেনে নিতে পারছেন না তাঁর পরিবারের লোকেরা।

অপুর মৃত্যুতে শোকাচ্ছন্ন পরিবার। — নিজস্ব চিত্র
অপুর ঝুপড়ি বাড়ি থেকে তাঁর বাবা, মা, স্ত্রী-সহ পরিবারের লোকেদের বুধবার বুথমুখী হতে দেখা যায়নি। বাবার দু’চোখে আগামী দিনের অন্ধকার। মা ভক্তি দেবী কথা বলার ক্ষমতা হারিয়েছেন। তাঁর দু’চোখ দিয়ে জল ঝরে যাচ্ছে। তাঁর সাফ কথা, ‘‘কী হবে ভোট দিয়ে। ছেলে কখনওই সক্রিয় রাজনীতি করত না। সেদিন ভোট দিতে গিয়ে যেভাবে দুষ্কৃতীদের ছোড়া গুলিতে প্রাণ হারাল, তার পরে আর ভোট দেওয়ার ইচ্ছে পরিবারের কারও নেই।’’
ভোট দিয়ে কী লাভ, এই একটাই প্রশ্ন এখন গোপালপুর গ্রামের অধিকাংশ বাসিন্দার। বুধবার তাই ভোটের লাইনে ভিড় চোখে পড়ছিল না। তবে যে কোনও রকম গণ্ডগোলের মোকাবিলা করতে কড়া পুলিশ প্রহরা রাখা হয়েছিল বুথ কেন্দ্রে। এছাড়াও গ্রামে টহল দিতে দেখা গিয়েছিল সশস্ত্র পুলিশের একটি দল। যাঁরা ভোট দিতে গিয়েছিলেন তাঁরা একে একে প্রত্যেকেই বাড়ি ফিরেছেন কিন্তু অপু আর ফিরল না। বুধবার সারাদিন অপুর অপেক্ষায় থেকেছে তার স্ত্রী জয়ন্তী-ও।